Paterna entrega a 15 veïns els diplomes del Curs de cuidadors de persones dependents
19/11/2015

# Paterna entrega a 15 veïns els diplomes del Curs de cuidadors de persones dependents

[![L'alcalde junt amb els veïns que han rebut el titule de cuidadors de persones dependents](/images/noticias/2015/11/cuidadores-dependientes.jpg)](/images/noticias/2015/11/cuidadores-dependientes.jpg)

19.11.2015

El Servici Municipal d’Atenció a la Dependència del consistori paterner ha impartit, per cinqué any consecutiu, este curs dirigit a ciutadans amb dependents en el seu entorn familiar

L’alcalde de Paterna, Juan Antonio Sagredo, i el regidor de Protecció a les Persones i Participació Ciutadana, Julio Fernández, han entregat hui els diplomes del Curs per a cuidadors no professionals de persones en situació de dependència que, durant les últimes setmanes, han realitzat 15 veïns de Paterna amb dependents a càrrec seu en el seu entorn familiar.

Durant l’acte, Sagredo ha elogiat l’important paper que exerceixen tant els assistents al curs com totes aquelles persones que cuiden en les seues cases a dependents i ha destacat “el seu esforç, la seua dedicació i la seua entrega a la complicada i difícil labor d’atendre a una persona en situació de dependència”.

Així mateix, el primer edil ha subratllat la utilitat d’este curs i ha reiterat “el compromís i suport del nou equip de govern amb totes aquelles mesures i iniciatives que, directament o indirectament, contribuïsquen a facilitar i millorar la qualitat de vida de les més de 3.500 persones dependents que hi ha a Paterna i de les seues famílies

El Curs per a cuidadors no professionals de persones en situació de dependència, que enguany compleix la seua cinquena edició, està estructurat en nou sessions que s’han desenrotllat durant la primera quinzena de novembre i en les quals s’ha oferit als assistents informació, consells i coneixements sobre aspectes tan importants com mesures higièniques i sanitàries, l’atenció psicosocial o el paper del cuidador.

Es tracta d’un curs, validat per la conselleria i en el qual Paterna és pioner en la seua impartició, que aborda continguts generals i específics d’enorme utilitat per als assistents.